জিল কাসসা অভিযান

**জিল কাসসা অভিযান** বা **বনু সালাবার প্রথম অভিযান** বা **মুহাম্মদ বিন মাসলামার** **অভিযান** (আরবি: سرية محمد بن مسلمة) ছিল নবি মুহাম্মদ কর্তৃক প্রেরিত একটি সারিয়া বা সামরিক অভিযান। অভিযানে তিনি সাহাবি মুহাম্মদ বিন মাসলামাহকে জিল কাসসা নামক স্থানে প্রেরণ করেন, যা বর্তমান সৌদি আরবের জিযান প্রদেশে অবস্থিত ছিল। ইসলামি ইতিহাস অনুযায়ী, অভিযানটি ৬ হিজরি সনের রবিউস সানি মাসে (আগস্ট, ৬২৭ খ্রি.) বনু সালাবা গোত্রের বিরুদ্ধে পরিচালিত হয়।

## পটভূমি
নবি মুহাম্মাদ মদিনা থেকে প্রায় সাত মাইল দূরে অবস্থিত হাইফা নামক একটি স্থানে কয়েকজন লোক সহকারে উটের একটি বড় পাল চরানোর জন্য পাঠান। সেই স্থানটি সবুজ ও উর্বর চারণভূমিতে পরিপূর্ণ ছিল। তবে দীর্ঘ খরার কারণে গাতাফান গোত্রের শাখা বনু সালাবার কিছু লোক এই উটের পাল থেকে উট চুরি করার ফন্দি আঁটে। মুসলমানরা এটা জানতে পারেন এবং তাদের পক্ষ থেকে কোনো বড় হামলার আশঙ্কা করেন। তাই তাদের হামলার আগেই নবি মুহাম্মাদ তাঁর সাহাবি মুহাম্মদ বিন মাসলামাকে দশজন সঙ্গীসহ বনু সালাবা অধ্যুষিত জুল কাসসাহ এলাকার আশপাশে একটি সতর্কতামূলক অভিযান পরিচালনার জন্য প্রেরণ করেন। 

## অভিযান
মুহাম্মদ বিন মাসলামা দশজন সাহাবিকে নিয়ে বনু সা'লাবা ও বনু আওয়াল গোত্রের উদ্দেশ্যে রওনা হন এবং রাতের বেলা জিল কাসসায় পৌঁছান। কিন্তু গোত্রের লোকেরা আগে থেকেই অভিযান সম্পর্কে অবগত ছিল; তাই তারা সংঘর্ষের জন্য প্রস্তুতি সম্পন্ন করে রেখেছিল। তাদের লোকসংখ্যাও মুসলমানদের তুলনায় অনেক বেশি ছিল। তারা প্রায় ১০০ জন যোদ্ধার সমন্বয়ে একটি বাহিনী গঠন করে ওঁত পেতে ছিল এবং তারা ইচ্ছাকৃতভাবে অপেক্ষা করতে থাকে, যেন পরিস্থিতি আঁচ করতে না পেরে মুহাম্মাদ ইবনে মাসলামা ও তাঁর সঙ্গীরা ঘুমিয়ে পড়েন। এদিকে আশেপাশে লোকজনের আনাগোনা না পেয়ে মুসলিমরা ঘুমিয়ে পড়েন। এরপর তারা পাহাড় থেকে নেমে এসে চারদিক থেকে মুসলমানদের ঘিরে ফেলে। মুহাম্মাদ বিন মাসলামা ও তাঁর সাথীরা কিছু বুঝে ওঠার আগেই শত্রুপক্ষ তাঁদের ভেতরে ঢুকে পড়ে।

তৎক্ষণাৎ তাদের পায়ের শব্দে মুহাম্মদ বিন মাসলামা জেগে যান এবং লাফিয়ে উঠে নিজের সঙ্গীদের উদ্দেশে চিৎকার করে বলেন, “অস্ত্র ধরো, অস্ত্র ধরো”। সঙ্গে সঙ্গে তাঁর ঘুমন্ত সাথীরাও উঠে পড়েন এবং উভয়পক্ষের মধ্যে তীব্র সংঘর্ষ শুরু হয়। এরপর কিছুক্ষণ উভয় পক্ষের মধ্যে তীর নিক্ষেপ ও পাল্টাপাল্টি আঘাত চলে। সংঘর্ষে শত্রুপক্ষ হাতে বর্শা নিয়ে প্রবলভাবে আক্রমণ চালায় এবং এর ফলে মুহাম্মাদ বিন মাসলামার অধিকাংশ সঙ্গী শহিদ হয়ে যান। মুহাম্মাদ নিজেও গুরুতরভাবে আহত হয়ে নিথর হয়ে পড়ে থাকেন। এমনকি শত্রুরা তাঁর পায়ের গোঁড়ালিতে আঘাত করলেও তিনি নড়াচড়া করতে পারেননি। তাই তারা মনে করে যে, হয়তো তিনি মারা গেছেন। ফলে তাঁকে মৃত ভেবে তাঁর শরীরের কাপড় খুলে নিয়ে তারা সেখান থেকে চলে যায়।

পরের দিন এক মুসলমান ব্যক্তি সেই পথ দিয়ে অতিক্রম করার সময় মুহাম্মাদ বিন মাসলামা ও তাঁর নিহত সঙ্গীদের মৃতদেহ দেখতে পেয়ে উচ্চস্বরে “ইন্না লিল্লাহি ওয়া ইন্না ইলাইহি রাজিউন" বলে শোক প্রকাশ করেন। এই কথা মুহাম্মাদ বিন মাসলামার কানে পৌঁছালে তিনি নড়াচড়া করে ওঠেন। তখন সেই মুসলিম ব্যক্তি তাঁকে জীবিত দেখে তুলে নেন এবং বহন করে মদিনায় নিয়ে আসেন। এই ঘটনার পর নবি মুহাম্মাদ আবু উবাইদা ইবনুল জাররাহকে চল্লিশ জন সাহাবিসহ শত্রুদের অবস্থানের দিকে পাঠান। কিন্তু সেখানে পৌঁছে তারা কাউকেই খুঁজে পাননি। কারণ সংঘর্ষের পরপর তারা উক্ত স্থান ত্যাগ করে উচ্চভূমির দিকে চলে যায়। তবে তাড়াহুড়োর কারণে তারা নিজেদের কিছু উট ও ভেড়া সেখানেই রেখে যায়। পরে আবু উবাইদা উট ও ভেড়াগুলি নিজের নিয়ন্ত্রণে নিয়ে মদিনায় ফিরে আসেন।

## আরো দেখুন

* মুহাম্মদের নেতৃত্ব ও শাসনব্যবস্থা
* মুহাম্মাদের সামরিক জীবন
* মুহাম্মাদের নেতৃত্বে যুদ্ধের তালিকা

## তথ্যসূত্র

বিষয়শ্রেণী:৭ম শতাব্দীতে ইসলাম
বিষয়শ্রেণী:ইসলাম সম্পর্কিত তালিকা
বিষয়শ্রেণী:মুহাম্মাদ কর্তৃক প্রেরিত সামরিক অভিযান
বিষয়শ্রেণী:ইসলামের ইতিহাস